Title: Alati za provjeru pristupačnosti digitalnih alata i materijala
Course: Osiguravanje inkluzivnog pristupa kroz primjenu asistivne tehnologije > Section: Asistivna tehnologija kao oblik podrške učenju, poučavanju i vrednovanju studenata

Alati za provjeru pristupačnosti digitalnih alata i materijala

Digitalna pristupačnost jest praksa prilagodbe mrežnih stranica, mobilnih aplikacija i ostalih digitalnih sadržaja i usluga kako bi im svi korisnici mogli pristupiti, koristiti se njima i razumjeti ih bez obzira na vizualne, slušne, motoričke ili kognitivne poteškoće (privremene ili trajne) (Ministarstvo pravosuđa, uprave i digitalne transformacije RH, n. d.)

Direktiva (EU) 2019/882 Europskog Parlamenta i Vijeća od 17. travnja 2019. o zahtjevima za pristupačnost proizvoda i usluga stupila je na snagu 28. lipnja 2025. S ovim aktom moraju se uskladiti digitalni proizvodi i usluge u javnom i privatnom sektoru, npr.:

- elektroničke komunikacijske usluge osim usluga prijenosa koje se upotrebljavaju za pružanje usluga komunikacije između strojeva
- usluge kojima se omogućuje pristup audiovizualnim medijskim uslugama
- internetske stranice, usluge na mobilnim uređajima uključujući aplikacije, elektroničke karte i usluge elektroničkog izdavanja karata, pružanje informacija o prijevoznim uslugama, uključujući i informacije o putovanjima u stvarnom vremenu u zrakoplovnim, autobusnim i željezničkim uslugama putničkog prijevoza te usluge putničkog prijevoza vodnim putovima, interaktivnim samoposlužnim terminalima koji se nalaze na području Unije
- potrošačke bankarske usluge
- e-knjige i namjensku programsku opremu
- usluge e-trgovine.

U Republici Hrvatskoj načela digitalne pristupačnosti ugrađena su u Zakon o pristupačnosti mrežnih stranica i programskih rješenja za pokretne uređaje tijela javnog sektora („Narodne novine“, broj 17/2019).
Koraci za postizanje digitalne pristupačnosti su:

1. provesti početnu procjenu (procjena u kojoj mjeri su mrežne stranice i programska rješenja za pokretne uređaje tijela javnog sektora prilagođene propisanim zahtjevima pristupačnosti)
2. prilagoditi mrežne stranice i programska rješenja za mobilne uređaje
3. objaviti i redovito ažurirati izjavu o pristupačnosti (sadržaj predloška izjave o pristupačnosti propisan je Provedbenom odlukom Komisije (EU) 2018/1523)
4. objavljivati digitalno pristupačne sadržaje. (Digitalna pristupačnost)

Primjer alata za provjeru pristupačnosti digitalnih sadržaja

Free Accessibillity Checker je alat za testiranje pristupačnosti koji analizira usklađenost internetskih stranica s mnogim standardima pristupačnosti. Daje sveobuhvatno izvješće s detaljnim opisom primarnih problema s pristupačnošću na stranici.

Accessibillity Checker omogućava besplatno skeniranje pristupačnosti web- stranice i usklađenost s WCAG-om 2.1.

AEL je besplatan alat za provjeru pristupačnosti internetskih stranica.

ReciteMe omogućava besplatnu provjeru pristupačnosti internetskih stranica. Koristi 396 zasebnih skeniranja usklađenosti u skladu s WCAG-om 2.1 i analizira probleme koje treba riješiti. Korisnici mogu napraviti pojedinačne ili višestruke prilagodbe uključujući: prilagođavanje veličine fonta, prilagođavanje kontrasta boja kako bi sadržaj bio lakši za čitanje, korištenje alata za maskiranje zaslona ​​koji izolira dijelove stranice kako bi se olakšalo fokusiranje, preuzimanje sadržaja kao audiodatoteke koje su alternativa čitanju, pretvaranje sadržaja stranice u preko 100 različitih jezika na zaslonu, čitanje stranice naglas u izboru od 65 različitih jezika, prilagođavanje PDF dokumenata i njihovo čitanje naglas ili prevođenje.

AudioEye nudi mogućnost besplatne provjere pristupačnosti internetske stranice, prepoznaje i rješava probleme s pristupačnošću, integrira rješenja te je transparentan.

BlueAtlasMarketing omogućava provjeru pristupačnosti internetskih stranica prema Smjernicama za pristupačnost digitalnog sadržaja WCAG-a), daje savjete za poboljšanje pristupačnosti i optimizaciju tražilica, sadrži kontrolnu listu 10+ najvažnijih stavki koje treba provjeriti tijekom razvoja novog web-mjesta ili postojećeg web-mjesta, od opisnog alternativnog teksta do odabira pristupačnih fontova.

Free Website Accessibility Checker je besplatan alat za provjeru pristupačnost internetskih stranica.

WCAG Color Control Checker omogućava provjeru pristupačnosti boja teksta i pozadine. Nakon odabira kombinacija boja koje se planiraju koristiti, ovi alati daju povratnu informaciju o pristupačnosti odabrane kombinacije.

Na W3 stranici nalaze se primjeri brojnih alata za provjeru pristupačnosti internetskih stranica i digitalnog sadržaja.

Microsoft 365 sadrži alate za izradu pristupačnog sadržaja za Word, PowerPoint, Excel i PDF.

Provjera pristupačnosti sadržaja provodi se s pomoću Alata za provjeru pristupačnosti (Accessibillity Checker). Alat za provjeru pristupačnosti u MS Wordu npr. automatski identificira slike bez alternativnog teksta i nudi korisnicima mogućnost dodavanja opisa, upozorava na neadekvatnu upotrebu stilova naslova i preporučuje korisnicima da isprave te probleme, upozorava na neadekvatan kontrast između teksta i pozadine, identificira složene tablice koje bi mogle biti nečitljive čitačima zaslona (Brebrić, 2024).

Assistiv Labs omogućuje testiranje web-stranica i dokumenata s asistivnom tehnologijom, poput NVDA-e i JAWS-a, te načina rada visokog kontrasta sustava Windows, na daljinu, kako bi se provjerila pristupačnost digitalnog sadržaja onoj tehnologiji kojom se koriste oni kojima su ti sadržaji namijenjeni.

PAC je alat za provjeru pristupačnosti PDF dokumenata.

Na stranici Srca dostupne su Upute za izradu i provjeru pristupačnosti MS Word i PDF dokumenata.

Zadatak

Jednim od prikazanih besplatnih alata za provjeru pristupačnosti digitalnog sadržaja provjerite pristupačnost internetske stranice svoje ustanove.

Literatura

Ministarstvo pravosuđa, uprave i digitalne transformacije RH, Digitalna pristupačnost

Direktiva (EU) 2019/882 Europskog Parlamenta i Vijeća od 17. travnja 2019. o zahtjevima za pristupačnost proizvoda i usluga.

Brebrić, E. (2024). Provjera i unapređenje pristupačnosti u MS Office alatima.