Title: O e-tečaju
Course: Osiguravanje inkluzivnog pristupa kroz primjenu asistivne tehnologije > Section: Dobro došli!

Informacije o e-tečaju

Cilj e-tečaja jest upoznati polaznike sa suvremenim određenjem pojmova različitost i inkluzivnost u kontekstu osoba s invaliditetom, stilovima učenja i poučavanja studenata s invaliditetom te načinima prilagodba u nastavnom procesu. Prikazat će se mogućnosti asistivne tehnologije u učenju, poučavanju i vrednovanju studenata s invaliditetom te izazovi s kojima se studenti s invaliditetom suočavaju pri korištenju asistivne tehnologije. Teme e-tečaja obuhvaćaju: čimbenike u ostvarivanju inkluzivnosti u nastavi, razumnu prilagodbu i univerzalni dizajn, vrste prilagodba u nastavnom procesu s obzirom na obilježja razvojnih poremećaja, vršnjačku podršku, asistivnu tehnologiju, digitalne alate i digitalnu pristupačnost u učenju, poučavanju i vrednovanju studenata s invaliditetom te izazove u potrebama i dostupnosti asistivne tehnologije, podršku u ostvarivanju prava i potreba studenata s invaliditetom.

Sve se aktivnosti odvijaju online uz podršku instruktora koji ima ulogu moderatora.

Ishodi učenja:

- interpretirati primjere različitosti i individualnih potreba studenata
- izabrati odgovarajuće oblike prilagodba u procesu obrazovanja i sudjelovati u izradi individualiziranog programa/plana obrazovanja za studente s invaliditetom
- primijeniti odgovarajuće oblike prilagodba i rješenja iz područja primjene asistivne tehnologije
- analizirati potencijalna ograničenja upotrebe asistivne tehnologije i osigurati primjerenu podršku.

Transkript

Je li vaša ustanova mjesto gdje svaki student ima jednake mogućnosti za uspjeh, bez obzira na svoje sposobnosti? Kako tehnologija može utjecati na kvalitetu vaše nastave i pružiti podršku studentima? Zašto je asistivna tehnologija neophodna za suvremeno visoko obrazovanje? Kako kreirati nastavne materijale da budu pristupačni svim studentima? Odgovore na ova pitanja dobit ćete u e-tečaju „Osiguravanje inkluzivnog pristupa primjenom asistivne tehnologije”. Inkluzija u visokom obrazovanju obuhvaća politike, prakse i procese koji podržavaju pravo svih na pristup visokom obrazovanju te smanjuju isključenost iz okruženja i praksi povezanih sa studiranjem. Jedan od čimbenika koji uvelike pridonosi uključenosti u visoko obrazovanje osoba s invaliditetom jest asistivna tehnologija. Postanite promotor inkluzivnog obrazovanja! E-tečaj „Osiguravanje inkluzivnog pristupa primjenom asistivne tehnologije” pružit će vam znanje i vještine da prepoznate i razumijete različite potrebe studenata. Od sudjelovanja u izradi individualnih programa, preko primjene asistivne tehnologije, do rješavanja potencijalnih ograničenja, ovaj e-tečaj pomoći će vam da stvorite istinski pristupačno i podržavajuće obrazovno okruženje. Očekujte mnogo više od puke teorije. Autentičnim prikazima iskustava studenata i nastavnika te praktičnim demonstracijama asistivnih uređaja, iz prve ruke ćete vidjeti kako inkluzivno obrazovanje funkcionira u praksi. Ovladat ćete konceptima poput univerzalnog dizajna i razumne prilagodbe, a naučit ćete i kako primijeniti asistivnu tehnologiju, ostvariti transdisciplinarnu suradnju i osigurati vršnjačku podršku – sve to kako biste stvarno promijenili obrazovanje svojih studenata. Pridružite se našem e-tečaju i postanite aktivni promicatelj kvalitetnog inkluzivnog visokog obrazovanja! Prijavite se sada.

Planirani ECTS: 3

Očekivano opterećenje polaznika za aktivnosti u ovom e-tečaju je ukupno 75 h 20 min, što po cjelinama uključuje sljedeće:

- Uvod u e-tečaj: 1 h 3 min.
- Određenje pojmova različitost i inkluzivnost: 8 h 53 min.
- Učenje i poučavanje studenata s invaliditetom: 7 h 45 min.
- Vrste prilagodba u nastavnom procesu: 14 h 45 min.
- Asistivna tehnologija kao oblik podrške učenju, poučavanju i vrednovanju studenata: 29 h 25 min.
- Potencijalni izazovi i ograničenja u upotrebi asistivne tehnologije: 8 h 59 min.
- Završna aktivnost: 4 h 30 min.

Maksimalni broj polaznika: 20

Način izvođenja: online

Broj sati: 75

Autorica: prof. dr. sc. Renata Pinjatela