Title: Transdisciplinarna suradnja u području asistivne tehnologije
Course: Osiguravanje inkluzivnog pristupa kroz primjenu asistivne tehnologije > Section: Potencijalni izazovi i ograničenja u upotrebi asistivne tehnologije

Transdisciplinarni pristup

U medijima i stručnoj komunikaciji često se može čuti kako je nužno osigurati multidisciplinaran pristup korisnicima/pacijentima i ističu se dobrobiti toga pristupa. Važno je razumjeti da multidisciplinarni i transdisciplinarni pristup nisu istoznačnice i da primjena transdisciplinarnih načela znanstveno utemeljeno donosi najveću dobrobit za korisnike, njihove obitelji i stručnjake.

U sustavu i literaturi razlikuju se tri pristupa: multidisciplinarni, interdisciplinarni i transdisciplinarni.

U multidisciplinarnom pristupu korisnik ima osiguranu skrb različitih stručnjaka, no ti stručnjaci djeluju odvojeno bez međusobne komunikacije. Sve odluke donosi stručnjak bez roditelja, skrbnika ili korisnika i u ovom pristupu zapravo je izražen jaz na relaciji roditelj ili korisnik – stručnjak.

Interdisciplinarni pristup već donosi pomake u oba smjera. Iako i ovdje stručnjaci djeluju odvojeno, dolazi do povremene razmjene informacija o načinima rada s korisnicima i roditeljima/skrbnicima, no na razini informacije. Dakle, stručnjaci daju informaciju i objašnjenje, no i dalje su oni najvažnija karika u odlučivanju i planiranju.

Transdisciplinarni pristup se pak može vizualizirati kao jedan lanac u kojem je svaka karika jednako važna u svim aspektima – u donošenju odluka, u planiranju, u izvedbi. Isto tako, sve karike djeluju integrirano. Točnije, roditelji/skrbnici i korisnici zajedno sa stručnjacima donose odluke, sudjeluju u planiranju i djeluju integrirano (Marinić, 2024). Ovaj pristup od stručnjaka traži razvoj vještina komunikacije te interakciju i suradnju među članovima tima (slika 44.).

Slika 44. Vizualna prezentacija multidisciplinarnog, interdisciplinarnog
i transdisciplinarnog pristupa (prema Didham i sur., 2024)

Asistivna tehnologija (AT) uključuje uređaje i usluge. Neke od AT usluga su:

- procjena potreba za AT-om, uključujući funkcionalnu procjenu u svakodnevnom okruženju korisnika
- odabir i dizajn AT-a
- nabava
- implementacija
- korištenje
- podešavanje
- evaluacija učinkovitosti AT-a
- edukacija za korištenje AT-a korisnika, članova obitelji/skrbnika, edukatora, pružatelja usluga...
- tehnička podrška...

Kako bi se ove usluge mogle realizirati, nužna je transdisciplinarna suradnja stručnjaka različitih disciplina. Transdisciplinarni pristup u pružanju AT usluga potrebno je razvijati i u Hrvatskoj uz sudjelovanje stručnjaka različitih disciplina: edukacijskih rehabilitatora, logopeda, inženjera elektrotehnike, računarstva, strojarstva, stručnjaka iz biomedicinskog područja, psihologa... Kompetencije vezane za AT stječu se na nekoliko visokih učilišta, a neki primjeri navedeni su u radu Z. Stančić i R. Pinjatela (2023). Također je prikazano nekoliko primjera projektne suradnje stručnjaka različitih disciplina, što može biti temelj za ostvarivanje transdisciplinarnog pristupa u ovom području.

Transdisciplinarni pristup u AT-u uključuje premošćivanje granica disciplina i suradnju s partnerima, uključujući i korisnike AT-a, potiče nove načine razmišljanja i provođenja usluga vezanih za AT, uključujući istraživanje, razvoj i implementaciju, proširujući primjenjivost i komercijalnu isplativost AT (Boger i sur., 2017).

Literatura

Boger, J., Jackson, P., Mulvenna, M., Sixsmith, J., Sixsmith, A., Mihailidis, A., Kontos, P., Miller Polgar, J., Grigorovich, A. i Martin, S. (2017). Principles for fostering the transdisciplinary development of assistive technologies. Disability and rehabilitation. Assistive technology, 12(5), 480–490.

Didham, R. J., Fujii, H. i Torkar, G. (2024). Exploring Interdisciplinary Approaches to Education for Sustainable Development. Nordic Journal of Comparative and International Education (NJCIE), 8(2).

Marinić, D. (2024). Primjena načela transdisciplinarnosti. Neobjavljen tekst (dio predavanja, ustupljen autorici e-tečaja). Edukativna platforma Centra za rani razvoj.

Stančić, Z. i Pinjatela, R. (2023). Asistivna tehnologija iz perspektive stručnjaka. U Mirić, M., Miholić, D. (Ur.) Asistivna tehnologija u 21. stoljeću – stanje i perspektive. Zagreb: Edukacijsko-rehabilitacijski fakultet Sveučilišta u Zagrebu, str. 45–70.