Title: Primjena asistivne tehnologije u svrhu praćenja i vrednovanja studenata
Course: Osiguravanje inkluzivnog pristupa kroz primjenu asistivne tehnologije > Section: Asistivna tehnologija kao oblik podrške učenju, poučavanju i vrednovanju studenata

Praćenje i vrednovanje studenata

Vrednovanje je glavni motivator učenja, ali je i izvor znatne tjeskobe za mnoge studente. Loše osmišljene strategije vrednovanja mogu djelovati kao prepreka učenju. Inkluzivno vrednovanje provodi se uz primjenu razumnih prilagodba sukladno potrebama studenata s invaliditetom.

Inkluzivno vrednovanje zahtijeva pružanje jasnih očekivanja i povratnih informacija. Svi studenti imaju koristi od jasnog razumijevanja jakih i slabih strana svojeg rada i od mogućnosti prepoznavanja načina poboljšanja svojih rezultata u budućim zadatcima. Inkluzivno vrednovanje i povratne informacije trebaju uzeti u obzir tjeskobu studenata i pružati konstruktivnu podršku u demonstraciji njihova učenja.

Inkluzivno vrednovanje ima neke od sljedećih karakteristika (Hubbard i Gawthorpe, 2025):

- ujednačeni način vrednovanja na razini studijskog programa
- vođenje računa o opterećenju studenata vrednovanjem
- uzimanje u obzir postojanje tjeskobe tijekom vrednovanja
- korištenje formativne procjene s ciljem smanjenja tjeskobe kod studenata
- primjena razumne prilagodbe kad god je to moguće
- fleksibilnost u načinu na koji studenti pokazuju svoje znanje i razumijevanje
- pružanje prilike studentima da pokažu svoje vještine i znanje vrednovanjem koje je povezano sa situacijama iz „stvarnog svijeta“, što studentu omogućava uočavanje veza između svojeg učenja i šireg konteksta i svoje buduće karijere
- vrednovanje prema jasnim, poštenim i transparentnim kriterijima
- primjena jasnih, konstruktivnih i pravovremenih povratnih informacija kako bi se potaknulo učenje.

Asistivna tehnologija u procesu praćenja i vrednovanja studenata

Asistivna tehnologija (AT) može biti način razumne prilagodbe prilikom vrednovanja studenata. AT se može primijeniti u kombinaciji s drugim razumnim prilagodbama ako je to prikladno za studenta.

Razumne prilagodbe ovise o individualnim potrebama studenta. Korištenje AT-a u vrednovanju mora biti dovoljno fleksibilno da se omoguće prilagodbe studentima, a da se pritom zadrži valjanost ocjenjivanja. Također, iako AT može pružiti funkcionalnu podršku pri vrednovanju studenata s invaliditetom, nužno je znati u kojoj je mjeri student već upoznat s AT-om, bilo kroz edukaciju ili redovitu upotrebu (Cadwallader i Tonin, 2021). Zato je nužna suradnja nastavnika i studenata u donošenju odluke o načinima prilagodbe provedbe vrednovanja.

Korištenje AT-a pri vrednovanju studenata s invaliditetom ima brojne pozitivne učinke: povećava samostalnost studenata, smanjuje ovisnost o pomoći drugih osoba, omogućava kontrolu nad učenjem, omogućava postizanje boljih rezultata prilikom vrednovanja.

Primjeri asistivne tehnologije koja se može upotrijebiti u vrednovanju:

- Softver za pretvaranje teksta u govor – student ne ovisi o nastavniku ili asistentu koji će ispit čitati naglas.
- Softver za pretvaranje govora u tekst – korištenje glasovnog diktiranja pomaže studentima s disleksijom i motoričkim poremećajima. Mogu polagati ispite diktiranjem i korištenjem ugrađene značajke popularnih operativnih sustava (Windows, Mac, Chrome…).
- Olovke za čitanje – uređaj skenira tekst i čita ga naglas, pomaže studentima s disleksijom.
- Softver i uređaji za uvećavanje – uvećavaju tekst i slike na zaslonu računala, omogućavaju pristup ispitnim materijalima slabovidnim studentima.

Kako bi se asistivna tehnologija mogla koristiti u procesu vrednovanja, važno je da digitalni ispitni materijali budu pripremljeni u skladu sa smjernicama digitalne pristupačnosti sadržaja.

Uz korištenje AT-a mogu biti potrebni i dodatni oblici prilagodba, poput tihe prostorije, dodatnog vremena, mogućnosti odmora.

Literatura

Cadwallader, S. i Tonin, D. (2021). The use of assistive technologies for assessment.

Hubbard, K. i Gawthorpe, P. (2025). Inclusive Higher Education Framework. Teaching Excellence Academy.