Title: Vršnjačka podrška kao metoda u prilagodbi nastavnog procesa
Course: Osiguravanje inkluzivnog pristupa kroz primjenu asistivne tehnologije > Section: Vrste prilagodba u nastavnom procesu

Vršnjačka potpora studentima s invaliditetom u Republici Hrvatskoj

Važan oblik potpore studentima s invaliditetom u nastavi pruža sveučilišni kolegij Vršnjačka potpora studentima s invaliditetom, koji je u okviru Tempus projekta EduQuality uveden kao izborni kolegij na sveučilištima u Zagrebu, Rijeci i Puli. Sveučilište u Zagrebu prvo je započelo s njegovim provođenjem akademske godine 2011./2012.

Studenti s invaliditetom mogu ostvariti potporu vršnjaka asistenta koja im je, ovisno o vrsti teškoća/oštećenja, potrebna u akademskom okruženju (Kiš-Glavaš, 2016):

- potpora pri dolasku na fakultet i kretanju prostorom učionica, kabineta, knjižnice, referade, studentske menze i sl.
- potpora pri rješavanju nekih administrativnih procedura
- potpora pri „hvatanju” bilješka s predavanja
- potpora kod verbalnih opisa vizualno prezentiranih sadržaja
- potpora u različitim socijalnim situacijama poput posredovanja u komunikaciji
- osobna potpora prema potrebi, poput potpore pri korištenju toaleta.

Studenti asistenti imaju važnu ulogu u promociji inkluzije, u poticanju sudjelovanja i omogućavanja da studenti s invaliditetom postanu samostalniji i neovisniji tijekom studija. Ciljevi pružanja podrške studenta asistenta obuhvaćaju prevladavanje različitih vrsta barijera tijekom studija, osiguravanje pristupa studijskim programima, poticanje studenata da budu što neovisniji i na taj način utječu na stjecanje novih znanja i vještina. Zajedničkom suradnjom studenta asistenta i studenta s invaliditetom ujedno se olakšava i omogućuje razvoj prijateljstva i socijalnih vještina (Vršnjačka potpora studentima s invaliditetom, 2023).

Vršnjačka podrška kao metoda u prilagodbi nastavnog procesa

Broj studenta s invaliditetom kontinuirano se povećava. U Europi je oko 15 % studenata izjavilo da su ograničeni u studiju zbog zdravstvenih poteškoća (prema Sanderson i Chen, 2023). Studenti s invaliditetom često imaju poteškoća tijekom studiranja i veći rizik od napuštanja studija od svojih vršnjaka koji nemaju poteškoća. Vršnjačka podrška provodi se u visokoškolskim ustanovama kako bi se studentima s invaliditetom pomoglo u tranziciji u visoko obrazovanje, sudjelovanju u društvenim aktivnostima, uspješnom studiranju i završetku studija.

U literaturi se definira više oblika vršnjačke podrške studentima s invaliditetom: vršnjačko učenje (engl. peer tutoring), vršnjačko mentoriranje (engl. peer mentoring) i vršnjačka potpora (engl. peer support).

- Vršnjačko učenje odnosi se na podršku studenata viših godina mlađim studentima u učenju i usmjereno je na uspjeh u svladavanju gradiva.
- Vršnjačko mentoriranje provodi se jedan na jedan ili u maloj grupi koja osobama s invaliditetom može pružiti mjesto za samoizražavanje, neovisnost i aktivno sudjelovanje u vlastitom razvoju. Studenti viših godina studija sa sličnim iskustvom mentoriraju mlađe studente.
- Vršnjačka potpora odnosi se na podršku studenta bez poteškoća studentu s invaliditetom iste razine studija.

Hillier i sur. (2019, prema Williams i sur., 2024) istražili su uspjeh u studiranju studenata s invaliditetom koji sudjeluju u programu vršnjačkog mentorstva. Istraživači su ispitali potencijalni pozitivan utjecaj koji vršnjački mentori s teškoćama učenja mogu imati na svoje štićenike s teškoćama učenja na sveučilišnoj razini. Sudjelovanje u programu s mentorima sličnih iskustava učinkovitije je zbog zajedničkih iskustava studenata sa sličnim karakteristikama, posebno ako postoje poteškoće povezane s tim zajedničkim iskustvima.

Ovaj program obuhvaćao je teme od druženja na fakultetu, vršnjačkog pritiska, upravljanja vremenom, komunikacije s vršnjacima i profesorima, bontona u nastavi, vještina učenja te traženja pomoći i resursa fakulteta. Na kraju programa studenti su izvijestili o pozitivnim stavovima u vezi s prelaskom na sveučilište, samopouzdanju u svoju sposobnost uspjeha, jasnom razumijevanju akademskih očekivanja, stjecanju socijalnih vještina koje su im pomogle da upoznaju druge studente i spoznaji o načinu funkcioniranja sveučilišnih službi podrške za osobe s invaliditetom.

Sanderson i Chen (2023) provele su intervjue s osobljem službe podrške, vršnjacima asistentima i studentima s invaliditetom u Norveškoj. Rezultati pokazuju pozitivne ishode procesa mentorstva, kao i izazove koje treba riješiti, posebno u organizaciji mentorskog programa i odgovornostima različitih dionika.

Literatura

Kiš-Glavaš, L. (2016). Smjernice za unapređenje sustava potpore studentima s invaliditetom u visokom obrazovanju u Republici Hrvatskoj.

Sanderson, N. C. i Chen, W. (2023). Peer-Mentoring for Students with Disabilities – A Preliminary Study in Norwegian Higher Education. U Universal Access in Human-Computer Interaction: 17th International Conference, UAHCI 2023, Held as Part of the 25th HCI International Conference, HCII 2023, Copenhagen, Denmark, July 23–28, 2023, Proceedings, Part II. Springer-Verlag, Berlin, Heidelberg, 393–404.

Vršnjačka potpora studentima s invaliditetom (2023). Vodič za studente.

Williams, C. J., Chen, J. M., Quirion, A., i Hoeft, F. (2024). Peer mentoring for students with learning disabilities: the importance of shared experience on students’ social and emotional development. Front. Educ. 9:1292717.