Title: Uvodne napomene
Course: Osiguravanje inkluzivnog pristupa kroz primjenu asistivne tehnologije > Section: Uvod u e-tečaj

U Izvješću o radu Pravobranitelja za osobe s invaliditetom za 2024. godinu u Republici Hrvatskoj (str. 127. – 129.) navodi se da je u akademskoj godini 2024./2025. bilo 1185 studenata s invaliditetom (SSI). Ministarstvo znanosti, obrazovanja i mladih RH izvještava da je prema podatcima u Informacijskom sustavu studentskih prava (ISSP-u) u akademskoj godini 2024./2025. upisano 435 studenata s invaliditetom. Riječ je o studentima koji su dostavili potvrdu da su uvedeni u Registar osoba s invaliditetom kako bi ostvarili pravo upisa izvan odobrene upisne kvote ili pravo subvencioniranog stanovanja ili pravo novčane potpore za prijevoz ili državnu stipendiju.

Visoka učilišta prikupljaju podatke o studentima s invaliditetom koji su zatražili neku prilagodbu u akademskom okruženju, ostvarili pravo upisa izvan odobrene upisne kvote, zatražili potrebna pomagala i sl. Broj studenta s invaliditetom prema podatcima visokih učilišta prikazan je u tablici 3.

 Tablica 3. Broj studenata s invaliditetom prema podatcima visokih učilišta u akademskoj godini 2024./2025.

Sveučilište/Veleučilište | Ukupan broj studenata | Ukupan broj SSI-ja | Udio SSI-ja u ukupnom broju studenata
Sveučilište u Dubrovniku | 1119 | 4 | 0,33 %
Sveučilište u Osijeku | 12 860 | 102 | 0,79 %
Sveučilište u Puli | 2871 | 38 | 1,32 %
Sveučilište u Rijeci | 15 250 | 144 | 0,94 %
Sveučilište Sjever | 4306 | 22 | 0,51 %
Sveučilište u Slavonskom Brodu | 1779 | 1 | 0,06 %
Sveučilište u Splitu | 17 768 | 97 | 0,55 %
Sveučilište u Zadru | 4202 | 103 | 2,45 %
Sveučilište u Zagrebu | 69 000 | 560 | 0,81 %
Hrvatsko katoličko sveučilište | 1370 | 9 | 0,66 %
Sveučilište Algebra | 2184 | 3 | 0,14 %
Ukupno sveučilišta | 132 789 | 1083 | 0,82 %
Ukupno veleučilišta i visokih škola (20) | 16 590 | 102 | 0,61 %
Ukupno sveučilišta i veleučilišta | 149 379 | 1185 | 0,79 %

Prema Izvješću Pravobranitelja najviše studenta ima specifične teškoće učenja, kronične bolesti, motoričke teškoće, teškoće mentalnog zdravlja. Također, među studentima ima onih koji imaju oštećenja vida i sluha, poremećaj pažnje (hiperaktivnost; engl. Attention Deficit Hiperactivity Disorder – ADHD), višestruke teškoće, tjelesna oštećenja s različitim postotkom oštećenja organizma, poremećaj iz spektra autizma i govorno-jezične poteškoće.

Pravobranitelj za osobe s invaliditetom predlaže jasnu definiciju studenata s invaliditetom i prijedlog propisivanja obvezne razumne prilagodbe sukladno odredbama Konvencije o pravima osoba s invaliditetom:

1. Studenti s invaliditetom su studenti čije zdravstveno stanje, teškoće ili oštećenja u međudjelovanju s čimbenicima iz okoline mogu sprečavati njihovo puno i učinkovito sudjelovanje u akademskom okruženju na ravnopravnoj osnovi s drugim studentima zbog čega su im potrebne odgovarajuće prilagodbe i podrška.
2. Studentima s invaliditetom nužno je, s ciljem ravnopravnog sudjelovanja u akademskom okruženju s ostalim studentima, osigurati razumnu prilagodbu koja znači potrebnu i prikladnu preinaku i podešavanja koja ne predstavljaju nesrazmjerno ili neprimjereno opterećenje za onoga koji je tu prilagodbu dužan osigurati.
3. S ciljem veće učinkovitosti preporučuje se korištenje načela univerzalnog dizajna u podučavanju i učenju.

Preporuke za inkluziju osoba s invaliditetom u sustav visokog obrazovanja

1. Edukacija nastavnika o ljudskim pravima i pravima osoba s invaliditetom i značenju termina različitost, pravičnost i inkluzija, o razumnoj prilagodbi i univerzalnom dizajnu.
2. Definiranje tko su studenti s invaliditetom i obvezno osiguravanje prava na razumnu prilagodbu u svim segmentima.
3. Jedinstveni način evidencije studenata s invaliditetom.
4. Određivanje konkretnih prava i potpora u okviru visokog obrazovanja: individualizirani pristup tijekom studiranja, asistencija u studentskom domu i sl., kao i način/postupak ostvarivanja navedenih prava.
5. Osiguran prilagođeni/pristupačan prijevoz studentima s invaliditetom.
6. Osnivanje i/ili osnaživanje središnje točke za studente s invaliditetom pri visokim učilištima i njihovo osnaživanje ljudskim resursima.
7. Osnaživanje kontrolnih mehanizama visokih učilišta kako bi se osigurala provedba Konvencije o pravima osoba s invaliditetom uz poštovanje njihove autonomije.