Title: Podrška studentima s invaliditetom provedbom aktivnosti Ureda za studente s invaliditetom
Course: Osiguravanje inkluzivnog pristupa kroz primjenu asistivne tehnologije > Section: Potencijalni izazovi i ograničenja u upotrebi asistivne tehnologije

Polaznici trebaju pogledati videoprikaz Rad i aktivnosti Ureda za studente s invaliditetom Uniri: https://www.youtube.com/watch?v=y9vgBn_mJBw (4 minute i 22 sekunde)

Moodle resurs: Poveznica

U videoprikazu Rad i aktivnosti Ureda za studente s invaliditetom Uniri predstavit će se rad i aktivnosti Sveučilišnog savjetovališnog centra Sveučilišta u Rijeci.

Trajanje: 4 minute i 22 sekunde

Za videoprikaz dostupni su titlovi i transkript.

Pogledajte video Rad i aktivnosti Ureda za studente s invaliditetom Uniri.

Transkript Videa

Lijep pozdrav!
Ja sam Sandra Nuždić, voditeljica Ureda za studente s invaliditetom koji djeluje pri Sveučilišnom savjetovališnom centru Sveučilišta u Rijeci.
U ovom videu ukratko ću vam predstaviti rad i aktivnosti Ureda.

Ured djeluje u sklopu Sveučilišnog savjetovališnog centra u okviru kojeg još djeluje
Psihološko savjetovalište i Ured za karijere. Ured je osnovan 2011. godine
i nalazi se na kampusu Sveučilišta u Rijeci, točnije u zgradi Građevinskog fakulteta.
U radu Ureda osim voditeljice Ureda sudjeluju koordinatorica Ureda za studente s invaliditetom, voditeljica Sveučilišnog savjetovališnog centra, savjet Ureda koji čine predstavnik studenata i predstavnici znanstveno-nastavnog osoblja Sveučilišta iz područja znanosti relevantne za rad Ureda, zatim koordinatori za studente s invaliditetom na svakoj sastavnici Sveučilišta i sveučilišni liječnici, specijalisti školske i sveučilišne medicine.
Ured je namijenjen svi studentima Sveučilišta u Rijeci koji zbog bolesti, oštećenja ili
poremećaja imaju stalne, povremene ili privremene teškoće u realizaciji svakodnevnih
akademskih aktivnosti. Primjerice, Uredu se mogu javiti studenti s oštećenjem vida, sluha,
motoričkim poremećajima, kroničnim bolestima, teškoćama mentalnog zdravlja, specifičnim teškoćama učenja poput disleksije, višestrukim oštećenjima i ostalim zdravstvenim stanjima ili poteškoćama koje mogu utjecati na tijek studija.
Redovne aktivnost Ureda obuhvaćaju savjetodavne aktivnosti, prilagodbu akademskog okruženja, edukativne aktivnosti i prikupljanje podataka.
Savjetodavne aktivnosti odnose se na individualno ili grupno savjetovanje, informiranje o pravima i mogućnostima ostvarivanja potpore na Sveučilištu u Rijeci, posredovanje pri ostvarivanju tih prava te utvrđivanje potrebne potpore u prilagodbi akademskog okruženja.

Prilagodba akademskog okruženja trenutačno podrazumijeva prilagodbu nastavnog procesa i provjere znanja, aktivnosti vršnjačke potpore u vidu studenata asistenata i studenata mentora, prilagodbu literature, organizaciju specijaliziranog prijevoza, organizaciju podrške osobnih asistenata u studentskom smještaju te posudbu specijalizirane opreme.

Edukativne aktivnosti Ureda uključuju informiranje sadašnjih i potencijalnih studenata te senzibiliziranje akademske i šire zajednice o izazovima studiranja studenata s invaliditetom i drugim poteškoćama.

Osim navedenih aktivnosti Ured se bavi i prikupljanjem podataka i evaluacijom aktivnosti u svrhu praćenja i unapređenja kvalitete studiranja studenata s invaliditetom i drugim poteškoćama, a prema potrebi i dodatnim istraživanjima u suradnji s nastavnicima i drugim suradnicima.

Studenti se Uredu mogu javiti u slučaju da trebaju informacije vezane za načine ostvarivanja prava, imaju potrebu za vršnjačkom potporom, trebaju informacije o mogućnostima dobivanja stipendije na temelju invaliditeta, imaju potrebu za specijaliziranim prijevozom od mjesta boravišta unutar Rijeke i bliže okolice do fakulteta i obrnuto, imaju potrebu za digitaliziranom i prilagođenom literaturom, imaju potrebu za specijaliziranom opremom ili u bilo kojoj situaciji kad im je potrebna neka informacija ili savjet.

U slučaju dodatnih upita, nejasnoća ili potrebe za susretom Uredu se uvijek možete obratiti na adresu e-pošte uredssi@uniri.hr ili na broj telefona 051/265844.
Dodatne informacije, novosti, korisne informacije i relevantne dokumente možete pronaći na našim mrežnim stranicama www.ssc.uniri.hr.