Title: Upute za polaznike e-tečaja Osiguravanje inkluzivnog pristupa kroz primjenu asistivne tehnologije
Course: Osiguravanje inkluzivnog pristupa kroz primjenu asistivne tehnologije > Section: Dobro došli!

Općenite informacije o e-tečaju

Cilj je e-tečaja upoznati polaznike sa suvremenim određenjem pojmova različitost i inkluzivnost u kontekstu osoba s invaliditetom, stilovima učenja i poučavanja studenata s invaliditetom i načinima prilagodba u nastavnom procesu. Prikazat će se mogućnosti asistivne tehnologije u učenju, poučavanju i vrednovanju studenata s invaliditetom i izazovi s kojima se studenti s invaliditetom suočavaju pri korištenju asistivne tehnologije.

Sve se aktivnosti odvijaju online uz podršku instruktora koji ima ulogu moderatora.

Broj ECTS bodova: 3

Polaznici: nastavnici i suradnici na visokim učilištima

Ishodi učenja e-tečaja:

- interpretirati primjere različitosti i individualnih potreba studenata
- izabrati odgovarajuće oblike prilagodba u procesu obrazovanja i sudjelovati u izradi individualiziranog programa/plana obrazovanja za studente s invaliditetom
- primijeniti odgovarajuće oblike prilagodba i rješenja iz područja primjene asistivne tehnologije
- analizirati potencijalna ograničenja upotrebe asistivne tehnologije i osigurati primjerenu podršku.

Način rada

Ovaj e-tečaj sadržava sedam dijelova koji se nadovezuju jedan na drugi i u teorijskom i u praktičnom smislu.

Zadatci u tečaju zamišljeni su da se odrađuju samostalno, a kod nekih je moguće raditi u paru ili u grupi po četvero. Poželjno je da se praktični dio radi s istim osobama tijekom cijelog e-tečaja. Suradnja s ostalim polaznicima bit će moguća provedbom planiranih aktivnosti (diskusija i suradničko/istorazinsko vrednovanje).

Za svaki praktični zadatak dane su upute.

Struktura e-tečaja

E-tečaj sastoji se od sedam tematskih cjelina. Sljedeća tablica pokazuje u kojem postotku svaka od tema doprinosi pojedinom ishodu učenja.

Tablica 1. Doprinos tema ishodima

 | Interpretirati primjere različitosti i individualnih potreba studenata. | Izabrati odgovarajuće oblike prilagodba u procesu obrazovanja i sudjelovati u izradi individualiziranog programa/plana obrazovanja za studenta s invaliditetom. | Primijeniti odgovarajuće oblike prilagodba i rješenja iz područja primjene asistivne tehnologije. | Analizirati potencijalna ograničenja upotrebe asistivne tehnologije i osigurati primjerenu podršku.
Uvod u e-tečaj | 10 % |  |  |
Određenje pojmova različitost i inkluzivnost | 60 % |  |  |
Učenje i poučavanje studenata s invaliditetom | 30 % | 30 % |  |
Vrste prilagodba u nastavnom procesu |  | 70 % |  |
Asistivna tehnologija kao oblik podrške učenju, poučavanju i vrednovanju studenata |  |  | 70 % |
Potencijalni izazovi i ograničenja u upotrebi asistivne tehnologije |  |  |  | 100 %
Završna aktivnost |  |  | 30 % |

Struktura e-tečaja

Tematska cjelina – Uvod u e-tečaj

Teorijski dio ove cjeline obuhvaća upoznavanje sa studentima s invaliditetom i videoprikaz o evoluciji asistivne tehnologije.

Praktični dio obuhvaća ispunjavanje ankete o predznanjima o osnovnim pojmovima koji će biti obrađeni tijekom e-tečaja.

Tematska cjelina – Određenje pojmova različitost i inkluzivnost

U teorijskom dijelu ovom temom upoznat će se suvremeno određenje pojmova različitost i inkluzivnost u kontekstu studenata s invaliditetom i čimbenici za ostvarivanje inkluzivnosti u nastavi. Upoznat će se perspektive nastavnika i studenata s invaliditetom o inkluzivnosti u visokom obrazovanju. Bit će predstavljeni pojmovi razumna prilagodba i univerzalni dizajn u visokom obrazovanju.

U praktičnom dijelu polaznici će sudjelovati u forumima u kojima će raspravljati o izazovima u postizanju inkluzivnosti u visokom obrazovanju, o inkluzivnosti u vlastitoj praksi i iskustvima o načinima osiguravanja inkluzivnosti u nastavi. U anketi će odgovoriti kako se osigurava inkluzivnost, razumna prilagodba i univerzalni dizajn u nastavi. Polaznici će pripremiti esej u kojem će pisati o primjeni univerzalnog dizajna i razumne prilagodbe u visokoškolskoj ustanovi.

Tematska cjelina – Učenje i poučavanje studenata s invaliditetom

Prema Konvenciji o pravima osoba s invaliditetom Ujedinjenih naroda (Zakon o potvrđivanju Konvencije o pravima osoba s invaliditetom i Fakultativnog protokola uz Konvenciju o pravima osoba s invaliditetom, NN 6/2007) osobe s invaliditetom osobe su koje imaju dugotrajna tjelesna, mentalna, intelektualna ili osjetilna oštećenja, koja u međudjelovanju s različitim preprekama mogu sprječavati njihovo puno i učinkovito sudjelovanje u društvu na ravnopravnoj osnovi s drugima.

Teorijski dio u ovoj temi obuhvaća prikaz obilježja nekih razvojnih poremećaja i poremećaja mentalnog zdravlja s obzirom na to da je njihovo poznavanje nužno za razumijevanje specifičnih potreba studenata s invaliditetom. Također će se prikazati stilovi učenja i stilovi poučavanja studenata.

U praktičnom dijelu polaznici će sudjelovanjem u forumu iznijeti svoja iskustva u radu sa studentima s invaliditetom, riješit će jedan test samoprovjere znanja i izraditi zadatak u parovima povezan s odabirom stila poučavanja, a s obzirom na stil učenja i poteškoće studenata.

Tematska cjelina – Vrste prilagodba u nastavnom procesu

U teorijskom dijelu ove cjeline polaznici će se upoznati s vrstama prilagodba u nastavnom procesu s obzirom na obilježja razvojnih poremećaja. Također će biti predstavljena vršnjačka podrška kao jedan od oblika osiguravanja inkluzivnosti u visokom obrazovanju.

 U praktičnom dijelu polaznici će pisati esej u kojem će opisati osobna iskustva u prilagodbi nastavnog procesa. U parovima će izraditi analizu prilagodba nastavnog procesa. Samostalno će ispuniti predložak za izradu silabusa temeljenog na univerzalnom dizajnu za učenje.

Tematska cjelina – Asistivna tehnologija kao oblik podrške učenju, poučavanju i vrednovanju studenata

U teorijskom dijelu polaznici će se upoznati s definicijom asistivne tehnologije, demonstracijom nekih vrsta asistivne tehnologije koje se koriste u visokom obrazovanju i načelima prilagodbe asistivne tehnologije individualnim potrebama studenata. Upoznat će standarde digitalne pristupačnosti, neke digitalne alate za prilagodbu sadržaja, načine evaluacije pristupačnosti digitalnih alata i materijala i primjere inkluzivne prakse u kojoj se koristi asistivna tehnologija.

U praktičnom dijelu polaznici će analizirati potrebe i predložiti odgovarajuću asistivnu tehnologiju, pripremit će esej o odgovarajućoj asistivnoj tehnologiji i predložiti načine prilagodbe. Također, ispunit će upitnik o vlastitom iskustvu korištenja digitalnih alata. Sudjelujući u forumu, raspravljat će o korištenju pristupačnih digitalnih materijala. S pomoću digitalnog alata po izboru polaznici će pripremiti jednu nastavnu temu iz jednog svojeg kolegija po izboru u trajanju od 15 minuta uz primjenu digitalno pristupačnog sadržaja i materijala. Osim toga pripremit će esej o primjeni asistivne tehnologije u vrednovanju studenata te će izraditi plan vrednovanja studenata s invaliditetom s obzirom na specifičnosti razvojnih poteškoća.

Tematska cjelina – Potencijalni izazovi i ograničenja u upotrebi asistivne tehnologije

U teorijskom dijelu ove teme opisat će se uloga studenata u procesu odabira oblika asistivne tehnologije, izazovi u dostupnosti asistivne tehnologije i utjecaj na akademske zahtjeve iz perspektive studenata s invaliditetom. Bit će prikazana važnost transdisciplinarne suradnje i povezivanja s Uredom za studente s invaliditetom.

U praktičnom dijelu polaznici će provesti dvije samoprovjere znanja i analizirati izazove u dostupnosti asistivne tehnologije s kojima se susreću mladi s invaliditetom.

Tematska cjelina – Završna aktivnost obuhvaća praktičnu aktivnost s ciljem prikaza mogućnosti koje asistivna tehnologija pruža u nastavnom procesu u visokom obrazovanju.

Minimalni tehnički preduvjeti za pohađanje e-tečaja

Vrste sadržaja u e-tečaju

Edukacijski multimedijalni (pretežito tekstualni) materijali (npr. lekcije i stranice) dostupni su u sustavu Loomen otvaranjem izravno u internetskom pregledniku, a moguće je i preuzimanje svih materijala u PDF formatu. Iz toga razloga korisnik treba imati instaliran PDF čitač. Ako se upotrebljava npr. Firefox ili Chrome, onda PDF čitač nije potreban jer je PDF moguće otvoriti i u internetskom pregledniku.

·       Videolekcije se izvorno nalaze na CARNET-ovu multimedijskom portalu Meduza, a integrirane su u stranice na Loomenu, pa im je moguće pristupiti ne napuštajući sustav Loomen. Za gledanje videolekcija potrebna je internetska veza od minimalno 2Mbit/s. Osim toga, potrebno je upotrijebiti slušalice ili zvučnik.

·       Aktivnosti vrednovanja u e-tečaju podržane su odgovarajućom funkcionalnošću sustava Loomen i drugi tehnički preduvjeti nisu potrebni. Testovi se u potpunosti otvaraju u internetskom pregledniku i drugi tehnički preduvjeti nisu potrebni.

Tehničke informacije o sustavu u kojem se e-tečaj održava

Ovaj e-tečaj implementiran je u sustav Loomen u čijoj je podlozi open source sustav Moodle. Početna stranica e-tečaja organizirana je u skladu sa strukturom e-tečaja pri čemu poveznice na početnoj stranici vode prema aktivnostima i resursima u skladu s dizajnom e-tečaja.

E-tečaju može se pristupiti s računala spojenog na internetsku vezu, pametnog telefona, tableta. E-tečaj uredno se otvara u svim popularnim internetskim preglednicima (Firefox, Opera, Chrome, Edge …). E-tečaj dostupan je i u mobilnoj aplikaciji, ali ona ne radi uvijek optimalno.

Brža navigacija kroz e-tečaj moguća je korištenjem izbornika s lijeve strane, dok je s desne strane moguće pratiti nadolazeće aktivnosti, istaknute obavijesti i napredak kroz e-tečaj.

Sustav Loomen vrlo je intuitivan, a u slučaju poteškoća s korištenjem sustava potrebno je javiti se instruktoru.

Obveze polaznika

Polaznicima se preporučuje sudjelovanje u što većem broju aktivnosti: u pregledima i analizama videolekcija i edukacijskih materijala, praktičnim aktivnostima i ostalom. U tablici 2. dan je pregled aktivnosti po temama, obveznost za završenost e-tečaja i bodovi.  Polaznici ostvaruju uvjete za značku na ovom e-tečaju završavanjem svih obveznih aktivnosti i ostvarivanjem 50 % ukupnih bodova.

Tablica 2. Teme, aktivnosti, način izvedbe aktivnosti, bodovi i obveznost

Tema | Praktične aktivnosti (obvezne) | Samostalno/ Par/Grupa | Bodovi/*obvezno
Uvod u e-tečaj | Uvodna anketa | S | 0*
Forum: Rezultati uvodne ankete | S | 0
Određenje pojmova različitost i inkluzivnost | Forum: Izazovi u postizanju inkluzivnosti u visokom obrazovanju | S | 2*
Forum: Inkluzivnost u praksi | S | 2*
Esej: Primjena univerzalnog dizajna i razumne prilagodbe u visokoškolskoj ustanovi | S | 1*
Anketa: Načini osiguravanja inkluzivnosti i primjene razumne prilagodbe i univerzalnog dizajna u nastavi | S | 0*
Forum: Iskustva o načinima osiguravanja inkluzivnosti u nastavi | S | 1
Učenje i poučavanje studenata s invaliditetom | Forum: Iskustva u radu sa studentima s invaliditetom | S | 1*
Test: Samoprovjera znanja rješavanjem pripremljenih zadataka | S | 10*
Prezentacija: Odabir stila poučavanja s obzirom na stil učenja i teškoće studenata | P | 4*
Vrste prilagodba u nastavnom procesu | Esej: Osobna iskustva polaznika u prilagodbi nastavnoga procesa | S | 1
Esej: Analiza prilagodba nastavnog procesa | P | 2*
Primjena predloška za izradu silabusa temeljenog na univerzalnom dizajnu za učenje | S | 1*
Asistivna tehnologija kao oblik podrške učenju, poučavanju i vrednovanju studenata | Prezentacija: Primjena odgovarajuće asistivne tehnologije | G | 2*
Esej: Prilagodba asistivne tehnologije potrebama studenata | S | 2*
Anketa: Anketa o korištenju digitalnih alata u visokom obrazovanju | S | 0*
Forum: Pristupačnost digitalnih materijala u nastavi | S | 2*
Primjena digitalnih alata: Izrada pristupačnih digitalnih nastavnih materijala | S | 4*
Esej: Primjena asistivne tehnologije u svrhu vrednovanja ishoda učenja | S | 1
Zadatak: Izrada plana vrednovanja studenata s invaliditetom | S | 2*
Potencijalni izazovi i ograničenja u upotrebi asistivne tehnologije | Test: Samoprovjera znanja rješavanjem pripremljenih zadataka | S | 10*
Test: Samoprovjera znanja rješavanjem pripremljenih zadataka | S | 10
Završna aktivnost | Prikaz mogućnosti koje asistivna tehnologija pruža u nastavnom procesu u visokom obrazovanju | S | 20*
UKUPNO |  |  | 78/65*

Informacije o kontaktu

Za sva sadržajna pitanja i pitanja povezana s pohađanjem e-tečaja javite se svojem instruktoru.

Za tehnička pitanja obratite se na adresu elektroničke pošte x@carnet.hr ili na telefon 01 xxxxxxx.

Pravila ponašanja u e-tečaju

Da bismo kvalitetnije surađivali, definirali smo određena pravila ponašanja tijekom e-tečaja.

Poštujte druge sudionike kao da su s vama u istoj prostoriji. U komunikaciji njegujte kulturu uvažavanja i konstruktivnog dijaloga. Iza svakog korisničkog imena stoji stvarna osoba – ljubaznost i empatija ključ su pozitivnog okruženja za učenje.

Budite profesionalni i izražavajte se jasnim jezikom. Nastojte pisati gramatički ispravno, izbjegavajte pisanje cijelih riječi velikim slovima (koja se mogu tumačiti kao vikanje) i trudite se jasno izraziti misli. Neprimjerene ili uvredljive poruke nisu prihvatljive.

Usmjerite se na temu i budite sažeti. Vaši komentari, odgovori i poruke trebaju biti povezani s temom i strukturirani tako da budu razumljivi drugima. Pomažete i sebi i kolegama kad se izražavate jasno i fokusirano.

Sudjelujte aktivno i pravovremeno. Vaša aktivnost doprinosi kvaliteti zajedničkog učenja. Nastojte redovito provjeravati obavijesti, odgovarati na zadatke u zadanim rokovima.

Čuvajte privatnost i povjerljivost informacija. Ne dijelite osobne podatke drugih sudionika bez njihova izričitog pristanka. Također budite oprezni prilikom dijeljenja vlastitih podataka u javnim prostorima.

Ne objavljujte promotivne sadržaje ili neželjene poruke. E-tečaj nije mjesto za oglašavanje, slanje lančanih poruka ili političke poruke. Fokus treba biti na sadržaju i međusobnom učenju.

Izražavajte neslaganje na konstruktivan način. Kritiku usmjerite prema sadržaju ili ideji, a ne prema osobi. Ako se ne slažete, argumentirajte svoje mišljenje uz poštovanje prema različitim stavovima.

Komunicirajte primjerenim kanalima. Za tehnička i organizacijska pitanja koristite se predviđenim forumima ili kontaktirajte mentore e-tečaja putem službenih kanala. Neformalna komunikacija dobrodošla je u za to predviđenim prostorima, uz poštovanje osnovnih pravila pristojnosti.

Postupajte u skladu s etičkim i pravnim normama. Poštujte autorska prava, pravilnike institucije i vrijedeće zakone. Neovlašteno korištenje sadržaja, plagiranje ili dijeljenje povjerljivih informacija nije dopušteno.

 Ovaj e-tečaj dan je na korištenje pod licencom Creative Commons Autorstvo-Nekomercijalno-Dijeli pod istim uvjetima 4.0 međunarodna. Prilikom korištenja djela predlažemo označiti autorstvo djela na sljedeći način:

Pinjatela, R. (2025) Osiguravanje inkluzivnog pristupa kroz primjenu asistivne tehnologije. 1. izdanje CARNET-ova e-tečaja.

Zašto ova pravila? Cilj je osigurati kvalitetno, uključivo i profesionalno okruženje za učenje u kojem se svi osjećaju ugodno.

Što ako se pravila prekrše? U slučaju nepridržavanja pravila voditelji e-tečaja mogu vas upozoriti, a u ozbiljnim situacijama poduzeti daljnje korake u skladu s pravilnikom ustanove.

Tko je odgovoran? Svi sudionici e-tečaja dijele odgovornost za održavanje pozitivne i profesionalne atmosfere.

Literatura

Kod svake teme nalazi se popis literature korišten u pripremi e-tečaja, pa se ovisno o interesu za neku temu preporučuje proučiti predloženu literaturu.